钦定古今图书集成/历象汇编/庶征典/第006卷 > 《孝经纬》 > 《内事》
## 钦定古今图书集成/历象汇编/庶征典/第006卷 > 《孝经纬》 > 《内事》

天子行孝，则“景星见。”

王者动得天度，止得地意，从容中道，阴阳合度，则太
微五帝座星明以光也。

王者得礼之制，不伤财，不害民，君臣和，草木昆虫各
象正性，则三台为齐，明不阔不狭，如其度。宋均云：“君
臣制度，宫室车旗多少各有品则。”则应也。

王者敬诸父，有差，则火角光明以扬。宋均云：“诸父，伯
仲叔季也。斗为帝车所乘也。角坚刚而居帝前，帝敬
诸父，感天应之也。”

王者远嫌别微，殊贵贱，抑骄臣，息乱子，则屏星为之
明。

天子得云台之礼，则五车均明，河行不离其常。宋均
云：“天子考察天气，若梓慎，见星之祲者也，所以获福
禳灾。五车主五谷，民禳灾得福，民无饥寒乏困，五谷
之星明以应之。河若离常，则有决溢之忧，则九谷失
所植矣。”

王者厚长幼，各得其正，则房、心有德星之应。宋均云：
“房、心为天子明堂，布政之官，长幼厚则政著，明房、心
应之而时也。”

彗在北斗，祸大起；在三台，臣害君；在太微，君害至；在
天狱，诸侯作祸。彗行所指，其国大恶。